2 vas oor ‘polisievoertuie’Een van die voertuie met die polisie-kentekens (Foto: Verskaf) Die polisie het twee mense van Westernburg in Limpopo in hegtenis geneem wat hul motors glo as polisievoertuie voorgedoen het deur die SAPD-embleme en kentekens op hul motors te plak. Lt.kol. Moatshe Ngoepe, woordvoerder van die polisie, het gesê die polisie veroordeel die gebruik van sy handelsmerk-kentekens deur nie-lede van die polisie ten sterkste. Volgens Ngoepe het die polisie beslag gelê op die motors wat glo die eiendom van die Nirvana-gemeenskapspolisiëringsforum is. Lt.genl. Nneke Ledwaba, provinsiale polisiekommissaris, het gesê dié voertuie veroorsaak verwarring by die publiek en dit rig boonop skade aan die Suid-Afrikaanse Polisiediens se korporatiewe beeld aan. “Hierdie optrede moet onmiddellik gestaak word. Wie ook al homself hieraan skuldig maak en met verdagte voertuie rondry wat met polisiekentekens gemerk is, sal vasgetrek word,” het hy gesê. Die twee verdagtes sal binnekort in die landdroshof in Polokwane verskyn op aanklag daarvan dat hulle hulself as die polisie voorgedoen het. Een van die voertuie met die polisie-kentekens (Foto: Verskaf)